作者：无名氏
词牌/韵律：六州

paragraphs: 良夜永，玉漏正迟迟。
丹禁肃，周庐列，羽卫绕皇闱。
严鼓动，画角声齐。
金管飘雅韵，远逐轻飔。
荐嘉玉、躬祀神祗。
祈福为黔黎。
升中盛礼，增高益厚，登封检玉，时迈合周诗。
玄文锡，庆云五色相随。
甘露降，醴泉涌，三秀发灵芝。
皇犹播、史册光辉。
受鸿禧。
万年永固丕基。
吾君德、荡荡巍巍。
迈尧舜文思。
从今寰宇，休牛归马，耕田凿井，鼓腹乐昌期。